Sidónio Pais

Sidónio Bernardino Cardoso da Silva Pais (Caminha, 1872ko maiatzaren 1a - Lisboa, 1918ko abenduaren 14a) portugaldar  militar, diplomazialari eta politikaria izan zen. Portugalgo presidentea izan zen 1918ko maiatzetik hil zen arte.

Armadako Eskolan ikasi eta maior mailara igo ondoren, Coimbrako Unibertsitatean matematika ikasi zuen. Kalkulu irakaslea izan zen, eta gero unibertsitateko kantzilerordea.

Hargin beltza eta errepublikaren aldekoa izan zen. Portugalgo Errepublika aldarrikatu ondoren sartu zen politikan, eta 1911n aukeratu zuten Kongresu Konstituziogileko kide. Merkataritza eta Finantza ministro izan zen eta 1912tik 1916ra enbaxadore Berlinen.

Portugalek Lehen Mundu Gerran parte hartzearen aurka agertu zen eta 1917ko abenduan estatu kolpe militar baten buru izan zen. Lehen ministro, Gerra ministro eta Kanpo Arazoetarako ministro izendatu zuten.  Konstituzioaren zati batzuk bertan behera utzi zituen eta dekretu diktatorialen bidez gobernatu zuen.  Vatikanoarekin adiskidetu zen eta 1918ko apirilean presidentetzarako hauteskundeak irabazi zituen nekazari katolikoen laguntzarekin. Maiatzean karguaren zina egin zuen eta urrian larrialdi egoera ezarri zuen eta disidenteak erreprimitu zituen.

Ezkertiar batek hil zuen 1918ko abenduaren 14an.

 Kanpo estekak 

Kategoria:Portugalgo matematikariak
Kategoria:Portugalgo militarrak
Kategoria:Portugalgo hargin beltzak
Kategoria:Portugalgo presidenteak
Kategoria:Portugalgo Lehen Ministroak
Kategoria:Lisboan hildakoak
Kategoria:Lehen Mundu Gerrako militarrak
Kategoria:Portugalgo ateoak
Kategoria:Eraildako politikariak
Kategoria:Eraildako gobernuburuak
Kategoria:Coimbrako Unibertsitateko ikasleak
Kategoria:Hargin beltzak